CELEX: E2013J0003
Language: mt
Date: 2014-07-09 00:00:00
Title: Sentenza tal-Qorti tad- 9 ta’ Lulju 2014 fil-Kawżi Magħquda E-3/13 u E-20/13 bejn: Fred. Olsen u Oħrajn u Petter Olsen u Oħrajn kif ukoll l-Istat Norveġiż, rappreżentat mill-Uffiċċju Ċentrali tat-Taxxa għall-Intrapriżi Kbar u d-Direttorat tat-Taxxi (Tassazzjoni ta’ kumpanniji kontrollati barranin — Dritt ta’ stabbiliment — Moviment ħieles tal-kapital — Ċirkomvenzjoni tal-liġi nazzjonali — Ġustifikazzjoni — Proporzjonalità)

26.2.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 68/5
            
         SENTENZA TAL-QORTI
   tad-9 ta’ Lulju 2014
   fil-Kawżi Magħquda E-3/13 u E-20/13 bejn:
   Fred. Olsen u Oħrajn u Petter Olsen u Oħrajn
   kif ukoll
   l-Istat Norveġiż, rappreżentat mill-Uffiċċju Ċentrali tat-Taxxa għall-Intrapriżi Kbar u d-Direttorat tat-Taxxi
   (Tassazzjoni ta’ kumpanniji kontrollati barranin — Dritt ta’ stabbiliment — Moviment ħieles tal-kapital — Ċirkomvenzjoni tal-liġi nazzjonali — Ġustifikazzjoni — Proporzjonalità)
   (2015/C 68/05)
   Fil-Kawżi Magħquda E-3/13 u E-20/13 bejn Fred. Olsen u Oħrajn u Petter Olsen u Oħrajn u l-Istat Norveġiż, rappreżentat mill-Uffiċċju Ċentrali tat-Taxxa għall-Intrapriżi Kbar u d-Direttorat tat-Taxxi — TALBIET lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja mill-Bord tal-Appelli dwar it-Taxxa għall-Uffiċċju Ċentrali tat-Taxxa għall-Intrapriżi Kbar (Skatteklagenemnda ved Sentralskattekontoret for storbedrifter) u l-Qorti Distrettwali ta’ Oslo (Oslo tingrett) rigward l-interpretazzjoni tar-regoli dwar il-libertà tal-istabbiliment u l-moviment ħieles tal-kapital, b’mod partikolari l-interpretazzjoni tal-Artikoli 31 u 40 tal-Ftehim ŻEE, b’rabta mal-leġiżlazzjoni Norveġiża dwar it-taxxi għall-kumpanniji kontrollati barranin (“regoli CFC”) li tippermetti tassazzjoni nazzjonali fuq kapital imqiegħed ġewwa pajjiż b’taxxi baxxi, il-Qorti, magħmula minn Carl Baudenbacher, President, Per Christiansen u Páll Hreinsson (Imħallef Relatur), Imħallfin, qatgħu is-sentenza fid-9 ta’ Lulju 2014, li d-dispożittiv tagħha huwa kif ġej:
   
               1. – 2.
            
            
               Trust bħal Ptarmigan Trust jaqa’ ġewwa l-ambitu tal-Artikolu 31 ŻEE sakemm it-trust ifittex attività ekonomika vera u ġenwina ġewwa ż-ŻEE għal perjodu indefinit u permezz ta’ stabbiliment fiss. Jekk dan huwiex il-każ għandha tivvalutah il-qorti nazzjonali. Il-partijiet kollha interessati, ċoè is-settlors, trustees u benefiċjarji tat-trust għandhom id-drittijiet skont l-Artikoli 31 u 34 ŻEE.
            
         
               3.
            
            
               Il-benefiċarji ta’ assi kapitali arranġati fil-forma ta’ trust li huma soġġetti għal miżuri fiskali nazzjonali bħal dawk inkwistjoni fil-proċedimenti ewlenin jista’ jkollhom l-abbiltà li jinvokaw l-Artikolu 40 ŻEE fil-każ li ma jinstabux li jkunu eżerċitaw influwenza definita fuq impriża independenti fi Stat ŻEE ieħor jew kienu involuti f’attività ekonomika li taqa’ fl-ambitu tad-dritt ta’ stabbiliment. Huma xogħol il-qrati nazzjonali li jagħmlu l-valutazzjoni finali f’dak ir-rigward, abbażi taċ-ċirkustanzi fattwali tal-każ.
            
         
               4.
            
            
               Id-differenza fit-trattament miġjuba mill-artikolu 10-60 tal-Att dwar it-Taxxa joħloq żvantaġġ fiskali għal kontribwenti residenti li għalihom tapplika l-leġiżlazzjoni dwar il-kumpanniji barranin ikkontrollati, li hija b’tali mod li xxekkilhom milli jeżerċitaw il-libertà tal-istabbiliment tagħhom, tiddiswadihom milli jistabbilixxu, jakwiżixxu jew imantnu sussidjarja fi Stat ŻEE li fih dan tal-aħħar ikun suġġett għal rati baxxi ta’ tassazzjoni. B’hekk din tikkostitwixxi restrizzjoni fuq il-libertà tal-istabbiliment skont it-tifsira tal-Artikoli 31 u 34 ŻEE. Jekk l-iżvantaġġ fiskali li jirriżulta mit-trattament differenzjali għall-kontribwenti residenti taħt taqsimiet 10-60 huwa tali li jxekkel il-benefiċarji milli jinvestu l-fondi fi Stat ŻEE ieħor, mingħajr intenzjoni li jinfluwenza l-kontroll jew il-ġestjoni ta’ impriża, u milli jipparteċipaw fil-moviment tal-kapital ta’ natura personali, huwa jikkostitwixxi restrizzjoni fuq il-moviment ħieles tal-kapital skont it-tifsira tal-Artikolu 40 ŻEE u l-Anness XII għall-Ftehim ŻEE.
               Barra minn hekk, regola tal-liġi nazzjonali li timplika li, b’kuntrast ma’ parteċipanti f’entitajiet domestiċi komparevoli, parteċipanti personali f’kumpanija barranija kkontrollata fi stat ŻEE ieħor mhumiex mogħtija l-ebda opportunità li jreġġgħu lura t-tassazzjoni ekonomika doppja li jikkawżaw ir-Regoli CFC Norveġiżi tikkostitwixxi restrizzjoni fuq il-libertà tal-istabbiliment skont l-Artikoli 31 u 34 ŻEE, jew, skont il-valutazzjoni tal-qorti nazzjonali, il-moviment liberu tal-kapital li hu, fil-prinċipju, projbit mill-Artikolu 40 ŻEE.
            
         
               5.
            
            
               Restrizzjoni fuq il-libertà tal-istabbiliment jew, fejn applikabbli, il-moviment liberu tal-kapital li jirriżulta minn leġiżlazzjoni nazzjonali CFC bħal dik applikabbli fil-proċedimenti ewlenin tista’ tiġi ġġustifikata abbażi ta’ interess pubbliku prevalenti, b’mod partikolari għal raġunijiet ta’ prevenzjoni tal-evażjoni tat-taxxa jew biex tiġi mantnuta l-allokazzjoni bbilanċjata tas-setgħat ta’ tassazzjoni bejn l-Istati ŻEE. Ir-restrizzjoni hija proporzjonali jekk hija relatata biss ma’ arranġamenti kompletament artifiċjali li jfittxu li jaħarbu t-taxxa nazzjonali dovuta f’sitwazzjonijiet komparevoli. Għaldaqstant, tali miżura fiskali m’għandhiex tiġi applikata fejn jiġi ppruvat, abbażi ta’ fatturi oġġettivi li jistgħu jiġu kkonfermati minn terzi persuni, li minkejja l-eżistenza ta’ motivi ta’ taxxa, kumpanija barranija kkontrollata hija tassew stabbilita fl-Istat ŻEE ospitanti u topera attivitajiet ekonomiċi ġenwini, li jseħħu fiż-ŻEE.
            
         
               6.
            
            
               Huwa f’idejn il-qorti nazzjonali li tiddetermina jekk ir-rikkorrenti, bħala benefiċjarji tal-Ptarmigan Trust, humiex f’sitwazzjoni komparevoli għall-benefiċjarji ta’ fondazzjonijiet familjari jew fondi tal-assi li mhumiex suġġetti għat-tassazzjoni fuq il-ġid taħt il-liġi Norveġiża. Jekk inhu hekk, id-differenza fir-rata tat-taxxa tikkostitwixxi restrizzjoni skont l-Artikolu 31 ŻEE, jew, fl-alternattiva, l-Artikolu 40 ŻEE.
            
         
               7.
            
            
               Id-differenza fir-rata tat-taxxa ma tistax tiġi ġustifikata jekk il-benefiċjarji tal-Ptarmigan Trust huma f’sitwazzjoni komparevoli għall-benefiċjarji ta’ fondazzjonijiet familjari jew fondi tal-assi mhux suġġetti għal tassazzjoni fuq il-ġid taħt il-liġi Norveġiża.